b'\n_START_ARTICLE_\nKattila (Inkeri)\n_START_PARAGRAPH_\nKattila (ven. \xd0\x9a\xd0\xbe\xd1\x82\xd0\xbb\xd1\x8b\xcc\x81, Kotly) on entinen luterilainen seurakunta Inkeriss\xc3\xa4. Se on vanhaa vatjalaisten asuinseutua, jossa luterilaisia inkerinsuomalaisia asui vain muutamissa kyliss\xc3\xa4.\n_START_SECTION_\nSeurakunnan historiaa\n_START_PARAGRAPH_\nKattilan luterilainen seurakunta mainitaan ensimm\xc3\xa4isen kerran vuonna 1624. 1700-luvun alun sotavuosien j\xc3\xa4lkeen Kattilalla, Soikkolalla ja Kapriolla oli yhteinen kirkkoherra. Vuoden 1740 tienoilla Kattila ja Soikkola yhdistettiin, ja vuonna 1834 niihin liitettiin my\xc3\xb6s Novasolkan seurakunta._NEWLINE_Kattilaan rakennettiin uusi puukirkko vuonna 1759. Se korjattiin vuonna 1892. Vuonna 1904 koko seurakunnassa oli noin 1\xc2\xa0600 suomalaista, noin 300 virolaista ja 30 saksalaista j\xc3\xa4sent\xc3\xa4. 1900-luvun alussa kirkkoherranvirka oli pitk\xc3\xa4\xc3\xa4n t\xc3\xa4ytt\xc3\xa4m\xc3\xa4tt\xc3\xa4, koska k\xc3\xb6yh\xc3\xa4\xc3\xa4n seurakuntaan, jonka kolme kirkkoa sijaitsivat kaukana toisistaan, oli vaikeaa l\xc3\xb6yt\xc3\xa4\xc3\xa4 hakijoita._NEWLINE_Vuonna 1919 kolme seurakuntaa erosivat j\xc3\xa4lleen toisistaan, ja Kattilan virolaiset perustivat oman seurakunnan. Kirkko suljettiin vuonna 1932, mink\xc3\xa4 j\xc3\xa4lkeen se toimi elokuvateatterina. Seurakunnan toiminta p\xc3\xa4\xc3\xa4ttyi 1930-luvun lopussa._NEWLINE_Toisen maailmansodan aikana seutu oli Saksan miehitt\xc3\xa4m\xc3\xa4. Vuonna 1943 saksalaiset siirsiv\xc3\xa4t miehitysalueelle j\xc3\xa4\xc3\xa4neen suomalaisv\xc3\xa4est\xc3\xb6n Suomeen, josta heid\xc3\xa4t sittemmin palautettiin Neuvostoliittoon. Inkeril\xc3\xa4isi\xc3\xa4 ei kuitenkaan p\xc3\xa4\xc3\xa4stetty kotiseudulleen, vaan heid\xc3\xa4t karkotettiin aluksi muualle Ven\xc3\xa4j\xc3\xa4lle. My\xc3\xb6hemminkin vain harva onnistui palaamaan. Monet asettuivat Karjalan tasavaltaan ja Viroon tai ovat sittemmin muuttaneet Suomeen.'